DECRETO 170/2005, do 9 de xuño, polo que se actualiza o importe máximo das axudas de custo por asistencia e desprazamento aos membros dos órganos de goberno das caixas de aforros galegas.
CONSELLERÍA DE ECONOMÍA E FACENDA — III. OUTRAS DISPOSICIÓNS — 28/06/2005

O artigo 23.2º da Lei 7/1985, do 17 de xullo, de caixas de aforros galegas, estableceu que os cargos de membro da asemblea xeral, de vogal do consello de administración e da comisión de control teñen carácter honorífico e gratuíto e non poden orixinar percepcións diferentes das axudas de custo por asistencia e desprazamento, así como que estas axudas de custo deben ser autorizadas con caracter
xeral polo Goberno da comunidade autónoma. Este precepto aparece recollido no artigo 22.2º do Decreto lexislativo 1/2005, do 10 de marzo, polo que se aproba o texto refundido das leis 7/1985, do 17 de xullo, e 4/1996, do 31 de maio, de caixas de aforros de Galicia.
O Decreto 272/1986, do 31 de xullo, estableceu un importe máximo de corenta mil pesetas por persoa e reunión, incluíndo ambos os dous conceptos (asistencia e desprazamento). Así mesmo, nese decreto autorizábase ao conselleiro de Economía e Facenda para determinar e actualizar a contía máxima das axudas de custo, dentro do sinalado límite máximo de corenta mil pesetas. Posteriormente, e debido ao tempo transcorrido os decretos 97/1991, do 20 de marzo, e 36/1997, do 20 de febreiro, actualizaron este importe máximo ata sesenta mil e cen mil pesetas, respectivamente.
Tendo en conta o tempo transcorrido desde a última actualización (máis de oito anos), así como as importantes modificacións lexislativas producidas nesta materia, considérase preciso a actualización da citada contía máxima. Especialmente, deben terse en conta as modificacións operadas pola Lei 44/2002, do 22 de novembro, de medidas de reforma do sistema financeiro, en relación cos requisitos exixidos para o exercicio destes cargos nas caixas de aforros, así como pola Lei 62/2003, do 30 de decembro, de medidas fiscais, administrativas e da orde social, en relación coa participación nos órganos de goberno de representantes das corporacións municipais e dos impositores de fóra de Galicia, así como o establecemento das comisións de retribucións e de investimentos.
Tamén debe terse en conta o importante crecemento do volume de negocio das caixas de aforros galegas neste período, así como a súa expansión fóra do territorio da comunidade autónoma galega, o que comporta un incremento dos importes que deben dedicarse ao pagamento de axudas de custo por desprazamento aos membros dos órganos de goberno que teñen a súa residencia fóra de Galicia.
Na súa virtude, por proposta do conselleiro de Economía e Facenda e logo de deliberación do Consello da Xunta de Galicia na súa reunión do día nove de xuño de dous mil cinco,
DISPOÑO:
Artigo único.-O límite máximo establecido no artigo 3 do Decreto 272/1986, do 31 de xullo, sobre axudas de custo por asistencia e desprazamento aos membros dos órganos de goberno das caixas de aforros galegas, que estaba fixado en cen mil pesetas polo Decreto 36/1997, do 20 de febreiro, increméntase a mil euros.
Santiago de Compostela, nove de xuño de dous mil cinco.
Manuel Fraga Iribarne
Presidente
José Antonio Orza Fernández
Conselleiro de Economía e Facenda
CONSELLERÍA DE POLÍTICA TERRITORIAL, OBRAS PÚBLICAS
E VIVENDA